贈殷山人
作者：張籍
朝代：唐

paragraphs: 鬱鬱山中客，知名四十年。
恓惶身獨隱，寂寞性應便。
世業公侯籍，生涯黍稷田。
藤懸讀書帳，竹繫網魚船。
已種千頭橘，新開數脉泉。
閑遊攜酒遠，幽語向僧偏。
入洞題松過，看花選石眠。
避喧長汩沒，逢勝即留連。
自古多高跡，如君少比肩。
耕耘此辛苦，章句已流傳。
昔日交遊盛，當時省閣賢。
同袍還共弊，連轡每推先。
講序居重席，羣儒願執鞭。
滿堂虛左待，衆目望喬遷。
才異時難用，情高道自全。
畏人顏慘澹，疎物勢迍邅。
賢者聞知命，吾生復禮玄。
深藏報恩劒，久緝養生篇。
憔悴衆夫笑，經過郡守憐。
夕陽悲病鶴，霜氣動飢鸇。
處士誰能薦，窮途世所捐。
伯鸞甘寄食，元淑苦無錢。
策蹇秋塵裏，吟詩黃葉前。
故裘餘白領，廢瑟斷朱弦。
志氣終猶在，逍遙任自然。
家貧念婚嫁，身老戀雲煙。
放逸栖巖鹿，清虛飲露蟬。
鄭逃秦谷口，嚴愛越溪邊。
霄漢予猶阻，榮枯子不牽。
山城一相遇，感激意難宣。